CELEX: 32022D0886
Language: sl
Date: 2022-05-16 00:00:00
Title: Sklep Sveta (EU) 2022/886 z dne 16. maja 2022 o podpisu, v imenu Unije, in začasni uporabi Sporazuma med Evropsko unijo na eni strani in vlado Ferskih otokov na drugi strani o sodelovanju Ferskih otokov v programih Unije

7.6.2022   
               
               
                  SL
               
               
                  Uradni list Evropske unije
               
               
                  L 154/1
               
            
         SKLEP SVETA (EU) 2022/886
         z dne 16. maja 2022
         o podpisu, v imenu Unije, in začasni uporabi Sporazuma med Evropsko unijo na eni strani in vlado Ferskih otokov na drugi strani o sodelovanju Ferskih otokov v programih Unije
         SVET EVROPSKE UNIJE JE –
         ob upoštevanju Pogodbe o delovanju Evropske unije, zlasti členov 186 in 212 v povezavi s členom 218(5) Pogodbe,
         ob upoštevanju predloga Evropske komisije,
         ob upoštevanju naslednjega:
         
                     (1)
                  
                  
                     Ferski otoki so s pismom z dne 14. maja 2020 uradno izrazili zanimanje za pridružitev programu Obzorje Evropa – Okvirnemu programu Unije za raziskave in inovacije (v nadaljnjem besedilu: program Obzorje Evropa) (2021–2027), ki je bil vzpostavljen z Uredbo (EU) 2021/695 Evropskega parlamenta in Sveta (1).
                  
               
                     (2)
                  
                  
                     Svet je 13. julija 2021 odobril začetek pogajanj v imenu Unije za sklenitev sporazuma med Unijo in Ferskimi otoki o splošnih načelih ureditve sodelovanja Ferskih otokov v programih Unije in pridružitvi Ferskih otokov programu Obzorje Evropa.
                  
               
                     (3)
                  
                  
                     Pogajanja so bila zaključena, Sporazum med Evropsko unijo na eni strani in vlado Ferskih otokov na drugi strani o sodelovanju Ferskih otokov v programih Unije (v nadaljnjem besedilu: Sporazum) pa je bil parafiran 8. oktobra 2021.
                  
               
                     (4)
                  
                  
                     Cilja Sporazuma sta vzpostaviti trajen okvir za sodelovanje med Unijo in Ferskimi otoki ter določiti pogoje za sodelovanje Ferskih otokov v programih Unije, ki so odprti za njihovo sodelovanje v skladu s temeljnimi akti o vzpostavitvi programov Unije, kot je opredeljeno v Sporazumu. V skladu s Sporazumom bo Unija izvajala ukrepe sodelovanja s Ferskimi otoki na podlagi člena 212 Pogodbe o delovanju Evropske unije. V skladu s členom 3 Sporazuma je treba za posebne pogoje za sodelovanje Ferskih otokov v programih ali aktivnostih Unije sprejeti protokole.
                  
               
                     (5)
                  
                  
                     V skladu s pooblastilom Sveta so pogajanja o Protokolu o pridružitvi Ferskih otokov programu Obzorje Evropa – okvirni program za raziskave in inovacije (2021-2027) potekala vzporedno s pogajanji o Sporazumu, Protokol pa je v skladu s členom 15(9) Sporazuma njegov sestavni del.
                  
               
                     (6)
                  
                  
                     Ferski otoki izpolnjujejo merila iz člena 16(1), točka (d), Uredbe (EU) 2021/695.
                  
               
                     (7)
                  
                  
                     Sporazum je skladen s členom 16(2) Uredbe (EU) 2021/695, ki določa, da je pridružitev tretjih držav programu Obzorje Evropa na podlagi člena 16(1), točka (d), navedene uredbe v skladu s pogoji iz sporazuma, ki ureja sodelovanje take države ali ozemlja v katerem koli programu Unije pod pogojem, da se s sporazumom: zagotavlja pravično ravnotežje glede prispevkov in koristi tretje države, ki sodeluje v programih Unije, določa pogoje za sodelovanje v programih Unije, vključno z izračunom finančnih prispevkov za posamezne programe, in administrativne stroške programov, da se na tretjo državo ne prenaša nobenega pooblastila za odločanje v zvezi s programom Unije ter jamči pravice Unije, da zagotavlja dobro finančno poslovodenje in ščiti svoje finančne interese.
                  
               
                     (8)
                  
                  
                     Sporazum bi bilo treba podpisati v imenu Unije s pridržkom njegove poznejše sklenitve.
                  
               
                     (9)
                  
                  
                     Da bi se zagotovilo neprekinjeno sodelovanje med Unijo in Ferskimi otoki na področju raziskav, tehnološkega razvoja in inovacij ter omogočilo sodelovanje Ferskih otokov v programu Obzorje Evropa od začetka tega programa, bi bilo treba Sporazum začasno uporabljati do zaključka postopkov, potrebnih za začetek njegove veljavnosti, in sicer retroaktivno od 1. januarja 2021 –
                  
               SPREJEL NASLEDNJI SKLEP:
         
            Člen 1
            Podpis, v imenu Unije, Sporazuma med Evropsko unijo na eni strani in vlado Ferskih otokov na drugi strani o sodelovanju Ferskih otokov v programih Unije (v nadaljnjem besedilu: Sporazum) se odobri s pridržkom sklenitve navedenega sporazuma (2).
         
         
            Člen 2
            Predsednik Sveta je pooblaščen, da imenuje osebo(-e), pooblaščeno(-e) za podpis Sporazuma v imenu Unije.
         
         
            Člen 3
            
               1.   Sporazum se začasno uporablja v skladu s členom 15(2) Sporazuma do zaključka postopkov, potrebnih za začetek njegove veljavnosti.
            
            
               2.   Sporazum se uporablja od 1. januarja 2021 v skladu s členom 15(1) Sporazuma.
            
         
         
            Člen 4
            Predsednik Sveta v imenu Unije predloži uradno obvestilo iz člena 15(2) tega sporazuma.
         
         
            Člen 5
            Ta sklep začne veljati na dan sprejetja.
         
         
            V Bruslju, 16. maja 2022
            
               
                  Za Svet
               
               
                  predsednik
               
               J. BORRELL FONTELLES
            
         
         
            (1)  Uredba (EU) 2021/695 Evropskega parlamenta in Sveta z dne 28. aprila 2021 o vzpostavitvi okvirnega programa za raziskave in inovacije Obzorje Evropa, določitvi pravil za sodelovanje in razširjanje rezultatov ter razveljavitvi uredb (EU) št. 1290/2013 in (EU) št. 1291/2013 (UL L 170, 12.5.2021, str. 1).
         
            (2)  Glej stran 4 tega Uradnega lista.